**RAPORT PRIVIND SITUAŢIA HIDROMETEOROLOGICĂ**

**ŞI A CALITAŢII MEDIULUI**

**în intervalul 23.11.2022 ora 08.00 – 24.11.2022, ora 08.00**

**I. SITUAŢIA HIDROMETEOROLOGICĂ**

**1. Situaţia și prognoza hidrologică pe râurile interioare și Dunăre, din 24.11.2022, ora 08.00**

**RÂURI:**

**Debitele au fost în creștere** datorită precipitațiilor prognozate și propagării pe râurile din bazinele: Argeș, Ialomița, cursul superior al Oltului, cursurile inferioare ale afluenților de dreapta ai Siretului, cursul mijlociu și inferior al Prutului, pe râurile din Dobrogea și doar prin propagare pe cursul inferior al Mureșului, iar pe celelalte râuri, debitele au fost în scădere.

Debitele se situează în general la valori în jurul și peste normalele lunare multianuale, exceptând râurile din bazinele hidrografice: Cerna, Vedea, Prut, cursul Siretului, Putna, Rm. Sărat, bazinul inferior al Argeșului, bazinul superior și inferior al Buzăului și râurile din Dobrogea, care se situeaza la valori cuprinse între 30-80%.

Se situează peste **COTA DE ATENȚIE** râul Moravița la staţia hidrometrică Moravița (250+15) – jud. TM.

În interval au fost emise două **ATENȚIONĂRI HIDROLOGICE** pentru fenomene imediate.

**Debitele vor fi în general în creștere**, ca urmare a precipitațiilor prognozate și propagării, exceptând râurile din bazinele hidrografice: Caraș, Nera, Cerna, Jiu, Olt (exceptând bazinul superior), Vedea, Argeș, Ialomița și cele din Dobrogea unde vor fi staționare.

Sunt posibile creșteri de niveluri și debite, pe unele râuri din zonele de deal și de munte, mai ales pe cele din vestul, centrul și jumătatea de nord a țării ca urmare a precipitațiilor prognozate.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNARE:**

**Debitul la intrarea în ţară (secţiunea Baziaş) în** **intervalul 23 - 24.11.2022 a fost** **în creştere, având valoarea de** **5000 m3/s,** peste media multianuală a lunii **noiembrie (4650 m3/s).**

În aval de Porțile de Fier debitele au fost în creștere pe sectoarele Gruia – Oltenița și în scădere pe sectorul Călărași – Tulcea.

**Debitul la intrarea în țară (secțiunea Baziaș) va fi în creștere (5400 m3/s).**

În aval de Porțile de Fier debitele vor fi în creștere, exceptând sectorul Brăila – Tulcea unde vor fi, relativ staționare.

**2.** **Situaţia meteorologică în intervalul 23.11.2022, ora 08.00 – 24.11.2022, ora 08.00**

**În ţara,** În majoritatea zonelor țării, valorile termice diurne, în general în creștere față de ziua anterioară, s-au situat peste cele climatologic specifice în ultima decadă a lunii noiembrie, cu abateri față de mediile multianuale de până la 5...7 grade în Dealurile de Vest, în Bărăgan și în Dobrogea; excepție au făcut nordul și centrul Moldovei și estul Transilvaniei unde vremea a devenit rece, dar și areale din Maramureș și sudul Olteniei unde de asemenea temperaturile au scăzut și au

fost apropiate de normele datei. Astfel, temperaturile maxime s-au încadrat între 0 grade la Rădăuți și Suceava și 16 grade la Gurahonț și Constanța-dig. În toate regiunile au fost înnorări, local persistente, cu scurte intervale de înseninare la începutul zilei în sud-vest, apoi în centrul și nord-vestul teritoriului. A plouat pe arii extinse și pe alocuri moderat cantitativ, mai ales în prima parte a intervalului, în jumătatea de est a țării, apoi în regiunile vest-sud-vestice, iar în rest ploile s-au semnalat pe spații mici. Izolat în nordul Moldovei și în estul Transilvaniei au fost depuneri de polei.

În zona montană s-au semnalat precipitații sub formă de ploaie, lapoviță, iar la peste 1800 m altitudine ninsoare. Stratul de zăpadă era prezent local la munte, în general la peste 1700 m și măsura aseară la ora 20 -în platformele stațiilor meteo- până la 40 cm în Masivul Călimani, dar și în nordul Moldovei, până la 9 cm. Vântul a suflat slab și moderat, cu intensificări locale în primele ore în zona montană înaltă (cu precădere în vestul Carpaților Meridionali unde au mai fost viteze de peste 80 km/h) și a fost transport de zăpadă, dar temporar și în Dobrogea, izolat cu rafale de 55...60 km/h și în sudul Banatului. La ora 06 se înregistrau valori termice cuprinse între -2 grade la Rădăuți și Târgu Neamț și 12 grade la Sulina și Constanța-dig. Ceața a fost local mai persistentă în nord-est, unde a fost asociată dimineața cu depunere de chiciură, apoi cu burniță și s-a semnalat pe arii restrânse și în centru, sud și sud-est.

*Observație: au fost emise 11 atenționări cod galben pentru fenomene meteorologice periculoase imediate.*

**La Bucureşti,** vremea a fost închisă, dar cu valori termice mai ridicate decât cele specifice datei. Nebulozitatea a persistat, iar în prima parte a zilei a plouat slab. Vântul a suflat în general slab. Temperatura maximă a fost de 10 grade la Afumați și Băneasa și 11 grade la Filaret, iar la ora 06 se înregistrau 7 grade la Filaret și Băneasa și 8 grade la Afumați. Din orele serii, în special în zona preorășenească, trecător s-a format ceață.

**3. Prognoza meteorologică în intervalul 24.11.2022, ora 08.00 – 25.11.2022, ora 08.00**

**În ţara,** vremea va fi în general închisă. În vestul, centrul și nord-vestul țării pe arii extinse temporar va ploua slab, iar valorile termice vor fi în scădere și se vor apropia de normele ultimei decade din luna noiembrie. La munte, treptat vor predomina ninsorile, iar în Maramureș, Transilvania și nordul Moldovei, trecător vor fi precipitații mixte. În restul teritoriului, vor fi ploi slabe pe spații mici în special noaptea, iar regimul termic se va menține peste cel specific perioadei. Vântul va sufla slab și moderat, cu intensificări locale pe crestele montane și în sud-vestul țării.

Temperaturile maxime se vor încadra în general între 5 și 12 grade, iar cele minime între -1 și 7 grade. Îndeosebi la începutul intervalului, pe arii restrânse în centru, sud și est, se va semnala ceață.

**La Bucureşti,** regimul termic va avea în continuare valori mai ridicate decât normalul perioadei, astfel maxima se va situa în jurul a 11 grade, iar minima va fi de 4...5 grade. Cerul va avea înnorări, iar spre sfârșitul intervalului vor fi posibile ploi slabe.

Vântul va sufla moderat ziua, când la rafală se vor atinge viteze de până la 35...40 km/h și în general slab noaptea. Îndeosebi la începutul intervalului vor fi condiții de ceață.

**II. CALITATEA APELOR**

**2.1. Pe fluviul Dunarea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagra**

Nu au fost semnalate evenimente deosebite.

**III. CALITATEA MEDIULUI**

**3.1. În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în cadrul Reţelei Naţionale de Monitorizare, **s-au înregistrat depăşiri ale mediei zilnice de 50 µg/m3 pentru PM10** (pulberi în suspensie cu diametrul sub 10 microni), în data de 22.11.2022, **la staţia cu indicativul BC-1.**

**G.N.M. Comisariatul Județean Argeș** informează despre producerea unei poluări a aerului, în data de 22.11.2022, în jurul orei 15.30, în zona localităţii Ștefănești, județul Argeș, în urma unui incendiu la o centrală termică cu funcționare pe combustibil lichid aparținând EDG Edil Pitești S.R.L. .

A ars o cantiate de 600 l combustibil lichid.

Incendiul a fost lichidat la ora 17.30 de catre echipele ISU Argeț.

S-au luat măsuri de reducere și eliminare a efectelor prin curațarea zonei afectate de resturile de materiale arse, acționarea de material absorbant în vederea colectării scurgerilor de pe platforma bituminoasă și conectarea unei societați autorizate în vederea ecologizării amplasamentului.

**3.2. În domeniul solului şi vegetaţiei**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

**ARBDD** informează telefonic de izbucnirea în data de 23.11.2022, în jurul orei 16.00, a unui incendiu la un foișor de observație din zona lacului Belciug, pe malul drept al Brațului Sf. Gheorghe la km 35, în Districtul Ecologic Murighiol-Sf. Gheorghe. Nu sunt obiective economice în zonă. Nu au fost observate mortalităţi la speciile de păsări şi animale sălbatice.

Se va reveni cu informatii.

**3.3. În domeniul supravegherii radioactivităţii mediului**

Menţionăm că, pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul de timp menţionat şi nu s-au semnalat evenimente deosebite.Parametrii constataţi la staţiile de pe teritoriul României s-au situat în limitele fondului natural.

**3.4. În municipiul Bucureşti**

În ultimele 24 de ore, sistemul de monitorizare a calităţii aerului în Municipiul Bucureşti nu a semnalat depăşiri ale pragurilor de informare şi alertă.

**IV. ALIMENTĂRI CU APĂ**

***Administraţia Bazinală de Apă Prut Bârlad***

Judeţul Botoşani

Se menţine situaţia de restricţii în alimentarea cu apă pentru piscicultură la folosinţa: S.C. Pirania S.R.L. Botoşani - pepiniera piscicolă Havarna, prin reducerea debitelor la sursa r. Baseu - ac. Cal Alb corespunzător treptei a III-a de restricţii.

Se menţine Planul de restricţii în alimentarea cu apă - treapta a III-a, pentru A.N.I.F. Filiala Teritorială Moldova Nord-U.A Botoşani-Sistemul de irigaţii Movileni-Havarna, sursa ac. Cal Alb - r. Baseu.

Judeţul Iaşi:

Se menţine situaţia de restricţii în alimentarea cu apă pentru piscicultură la folosinţele: - S.C. Noralex S.R.L. Iaşi, S.C. Piscicola S.R.L. Iaşi şi S.C. CC & PES S.R.L. Iaşi prin încetarea livrării apei din sursa r. Miletin – ac. Halceni;

- SC ACVACOM SRL Iaşi prin reducerea debitelor la sursa r. Gurguiata – ac. Plopi corespunzător treptei III de aplicare a restricţiilor;

- SC MIHPES SRL Iaşi prin reducerea debitelor la sursa r. Valea Oii – ac. Sarca corespunzător treptei III de aplicare a restricţiilor.

Se menţine aplicarea Planului de restricţii în alimentarea cu apă pentru piscicultură prin reducerea debitului la sursa r. Ezareni - ac. Ezareni, corespunzător treptei III, începând cu data de 01.09.2022, pentru Staţiunea de Cercetare Dezvoltare pentru Acvacultură şi Ecologie Acvatică Horpaz.

Judeţul Vaslui

Se menţin prevederile „Planului de restricţii şi folosire a apei în perioade deficitare”, astfel:

- treapta III - pentru S.C. AQUAVAS S.A. VASLUI – Sucursala Vaslui din acumularea Soleşti;

- treapta III - ANIF Filiala Teritorială de Îmbunătăţiri Funciare Vaslui-Amenajare de irigaţii Mânjeşti, sursa acumularea Mânjeşti.

***Administraţia Bazinală de Apă Ialomiţa-Buzău***

B.H. Dunăre:

- sectorul 4 Brăila – Galați – se menține faza de atenționare/avertizare instituită în data de 26.10.2022;

- sector 6.1 Chiciu – Vadu Oii – se menține faza de atenționare/avertizare instituită în data de 25.10.2022;

- sectorul 6 Chiciu – Vadu Oii (amonte Chiciu) – se menține faza de atenționare/avertizare instituită în data de 25.10.2022.

B.H. Ialomița:

- sectorul 5 Râu Ialomița – izvor - ph Moroeni – se menține treapta III de restricții instituită în data de 04.11.2022.

 Direcția Comunicare